የከተማ አስተዳደሩ የሊዝ መሬት በጨረታ ማቅረብ ማቆሙ ቅሬታ አስነሳ
በካቢኔ ውሳኔ ለአልሚዎች መሬት እያቀረበ እንደሚገኝ አስተዳደሩ ይፋ አድርጓል በርካታ አልሚዎች በጨረታ አማካይነት በሊዝ መሬት ለመረከብ ሲጠባበቁ ቢቆዩም፣ የአዲስ አበባ ከተማ አስተዳደር ይህንን አሠራር ለረዥም ጊዜ ከማቆሙም አልፎ ግልጽነት በሌለው ሁኔታ የከተማው ቁልፍ ይዞታዎች ለግለሰቦች ሲተላለፉ መታየታቸው ቅሬታ አስነሳ፡፡ የሪፖርተር ምንጮች እንደገለጹት፣ የከተማዋ በርካታ ኪስ ቦታዎች ከሊዝ ውጪ ያለ ጨረታ የሚተላለፉበት መንገድ ሊታይ ይገባዋል፡፡ ምንጮች አክለው እንደገለጹት፣ በአሁኑ ወቅት ህልውና የሌላቸው ድርጅቶች ሳይቀር ከሊዝ ውጪ ያለ ጨረታ በስማቸው ካርታ እየወጣላቸው እንደሚገኙና በርካታ አጠያያቂ የመሬት አሰጣጥ ሒደቶች እየተስተዋሉ በመሆናቸው፣ የከተማው አስተዳደር ተገቢውን ዕርምጃ በመውሰድ ሕጋዊ አሠራር እንዲሰፍን ጠይቀዋል፡፡ የከተማ አስተዳደሩ የመሬት ባንክና የይዞታ ማስተላለፍ ጽሕፈት ቤት የሊዝ ክትትል መረጃና የገቢ አሰባሰብ ዳይሬክተር አቶ በየነ ራምሶ፣ በ2011 ዓ.ም. የሊዝ ውላቸው እንዲቋረጥ ከተደረጉ የግል ይዞታዎች፣ የኤምባሲና የመንግሥት ይዞታዎች የነበሩ ቦታዎችን፣ ‹‹መንግሥት ላመነባቸው ልማቶች መሬቶቹን በካቢኔ ውሳኔ እያስተላለፈ ይገኛል፤›› ብለዋል፡፡ ከተማ አስተዳደሩ ውላቸው የተቋረጡ ይዞታዎችን ብቻም ሳይሆን፣ በመሬት ባንክ ሥር የሚገኙ ቦታዎችንም ጭምር በካቢኔ ውሳኔ እየተሰጠባቸው በምደባና በግልጽ ጨረታ እንዲተላለፉ ያደርጋል ቢሉም፣ በተለይ የጨረታ ሒደቱ ለረዥም ጊዜ በመቋረጡ እንዲጠብቁ የተነገራቸው መሬት ጠያቂዎች በምደባ የሚሰጠው መሬት በአስተዳደሩ በሚገለጸው ልክ ብቻ ቦታ እየተሰጠ እንዳልሆነ ይተቻሉ፡፡ ሪፖርተር የደረሰው መረጃ ህልውናው ከዓመታት በላይ ያከተመ የሪል ስቴት አልሚ ድርጅት ሳይቀር፣ በሥራ ላይ እንዳለና ለልማት የሚያውለው መሬት ከአስተዳደሩ እንደተሰጠው ያመላክታል፡፡ ይህም ሆኖ ካርታቸው መክኖ ተመላሽ ከተደረጉ 11 ይዞታዎች ውስጥ አብዛኞቹ በአራዳና በቂርቆስ ክፍላተ ከተሞች ውስጥ የሚገኙ ይዞታዎች ላይ፣ የመንግሥት የልማት ሥራዎች እየተከናወኑባቸው እንደሚገኙ ኃላፊው ከመግለጻቸው በቀር ለግለሰብ አልሚዎች ስለተላለፉ ይዞታዎች ያሉት ነገር የለም፡፡ ባለፈው ዓመት በከተማ አስተዳደሩ በተወሰደ ዕርምጃ 412 ሔክታር የሚሸፍን ይዞታ ወደ መሬት ባንክና ማስተላለፍ ኤጀንሲ ተመላሽ መደረጉ ይታወሳል፡፡ ለአልሚዎች የሚተላለፉት ይዞታዎች ከጨረታና ከካቢኔ ውሳኔ ውጪ እንደማይተላለፉ እየተገለጸ ቢሆንም፣ ወደ መሬት ባንክ ተመላሽ ከተደረጉ ይዞታዎች ውስጥ አንዳቸውም በጨረታ አለመተላለፋቸውን ኃላፊው ይፋ አድርገዋል፡፡ በግልጽ ጨረታ በሊዝ የማስተላለፍ ሥራ በቅርቡ ይጀመራል ቢባልም ይህ ሳይደረግ ቆይቷል፡፡ በአንፃሩ በርካታ ይዞታዎች እየተሸነሸኑ ለግለሰቦች እየተላለፉ እንደሚገኙ ቅሬታ አቅራቢዎች ይገልጻሉ፡፡ ስለዚሁ ጉዳይ ሪፖርተር ጥያቄ ያቀረበላቸው የመሬት ባንክና ማስተላለፍ ኤጀንሲ ኃላፊ አቶ ተስፋዬ ጥላሁን ስለዚህ ጉዳይ መረጃ እንደሌላቸው ገልጸው፣ የሊዝ ጨረታ ግን በቅርቡ መውጣት እንደሚጀምር አስታውቀዋል፡፡ መቼ ለሚለው ጥያቄም በዚህ ጊዜ ማለት እንደሚያስቸግር፣ ነገር ግን እንደ ሥራው ሒደት ቅልጥፍና በቅርብ ጊዜ ውስጥ የጨረታ ሥርዓቱ እንደሚጀመር ገልጸዋል፡፡ በቦሌ፣ በቂርቆስ፣ በአራዳና በአዲስ ከተማ ክፍላተ ከተሞች በርካታ ይዞታዎች ከጨረታ ውጪ እየተላለፉ እንደሚገኙም ተናግረዋል፡፡ በአንፃሩ የከተማ አስተዳደሩ እስካሁን ተመላሽ ከተደረጉት ይዞታዎች መካከል በአብዛኛው ማዘጋጃ ቤት አቅራቢያ ለሚገኘው ዓድዋ ፓርክ፣ 40 ሔክታር መሬት ለሚሸፍነው የሸራተን ማስፋፊያ ወደ ወንዞች ዳርቻ ልማት እንዲጠቃለል መደረጉን፣ ለቤተ መንግሥት ፓርክ ግንባታ፣ ለቤቶች ልማትና ለልማት ተነሺዎች የሚተላለፉ ይዞታዎች እንደሚካተቱ በመግለጽ፣ ሌሎች ይዞታዎች በጨረታ እንዲተላለፉ የሚደረጉበት አግባብ መዘጋጀቱን ኃላፊዎቹ አስረድተዋል፡፡ 